Efter næsten to års ventetid falder der endelig dom over taxa-tjenesten Ubers fremtid i Danmark i dag.



Her står seks Uber-chauffører tiltalt ved Københavns Byret for at køre ulovlig pirattaxi imod gældende regler.



Og spørger man Dansk Taxi Råds direktør, så er der ingen tvivl om, hvordan sagen falder ud:



- Selvfølgelig er det, Uber gør, ulovligt, og vi tror på, at de seks chauffører bliver dømt, siger Trine Wollenberg, som kalder dommens udfald afgørende for hendes medlemmers fremtid.



Det samme siger transportforsker Per Homann Jespersen fra RUC:



- Der er næppe tvivl om, at den måde Uber kører taxi på, er ulovlig. Det er chauffører, der kører taxikørsel uden de rette tilladelser og erhvervsmæssige struktur, der kræves. Derfor forventer jeg også, at de seks chauffører bliver dømt, men det skal retten jo afgøre.



Uber-dom er bombe under dansk arbejdsmarked

Per Homann Jespersen mener, at dommen bliver principiel, ikke bare for taxibranchen, men for en hel masse andre brancher.



- Hvis Uber-chaufførerne bliver frikendt, så har vi alvorlige problemer med vores arbejdsmodel i Danmark - og ikke bare i taxibranchen, men overalt på det danske arbejdsmarked, siger han.



Han påpeger, at den danske taxibranche er skarpt reguleret. Taxivognmændene bliver uddannet og sikkerheds- og sundhedstjekket. De kører kun i biler, der skal overholde miljømæssige og tekniske krav, og alle biler skal have taxametre, så kunden er sikret på prisen.



Alt sammen er en række krav til standarden, som er udformet i love og regler.



- Hvis Uber-chaufførerne frikendes, så forsvinder kravene til den standard jo fuldstændig - også uden for taxibranchen. For så er der pludselig rigtig mange steder, man bare kan kalde det for “samkørsel” eller “sam-et-eller-andet” og så komme uden om de arbejdsmarkedsmæssige regler, siger Per Homann Jespersen.



- Derfor er det her ikke bare en principiel dom for Uber, men også for resten af samfundet. Og det vil være ubærligt for staten at acceptere sådan en dom, for det vil sætte så mange spørgsmålstegn ved den danske arbejdsmarkedsmodel, så vi ville være tvunget til at lave den helt om.



Uber: Ingen kommentarer

Uber startede op i Danmark i 2014, men allerede dagen efter blev virksomheden meldt til politiet af Trafikstyrelsen. Alligevel er sagen mod de seks Uber-chauffører den første af sin slags herhjemme.



I en række andre lande har domme mod Ubers chauffører, som den der skal afsiges fredag, medført, at Uber har lukket sin forretning.



Det er sket i lande som Sverige, Finland og Tyskland, men om Uber Danmark vælger at gå samme vej ved en dom mod deres chauffører herhjemme er endnu uvist.



Fagbladet 3F har forsøgt at få en kommentar fra Uber Danmark på deres syn på retssagens mulige konsekvenser, men uden held.



Uber ønsker ikke at udtale sig, før der er faldet dom, lyder svaret.



Retssagen mod de seks Uber-chauffører starter fredag morgen kl. 9.30 og forventes afgjort senere samme dag.

